ඩොංකි කොං (1981 වීඩියෝ ක්‍රීඩාව)

ඩොංකි කොං (ඉංග්‍රීසි: Donkey Kong) යනු 1981 දී නින්ටෙන්ඩෝ විසින් ආකේඩ් සඳහා සංවර්ධනය කර ප්‍රකාශයට පත් කරන ලද ප්ලැට්ෆොර්ම් ක්‍රීඩාවකි. ක්‍රීඩාවේදී, ඔබ මාරියෝ ලෙස ක්‍රීඩා කරයි (මෙම කාලයේදී මුලින් "ජම්ප්මෑන්" ලෙස හැඳින්වේ). ක්‍රීඩකයා නිව් යෝර්ක් නගරයේ ඉදිකිරීම් ස්ථානයකට නැගීමට වේදිකාවලට පැන ඉනිමඟට නැඟී ඩොංකි කොං නම් යෝධ ගෝරිල්ලාගෙන් පෝලීන් (එකල "ද ලේඩි" ලෙස හැඳින්විණි) බේරා ගනී.

1980 දී රේඩාර් ස්කෝප් ක්‍රීඩාව අසාර්ථක වීමෙන් පසු, නින්ටෙන්ඩෝ හට අලෙවි නොවූ ආකේඩ් කැබිනට් නැවත සකස් කිරීමට අවශ්‍ය විය. පිරිවැය අඩු කිරීම සඳහා, ඩොංකි කොං විශේෂයෙන් ඇමරිකානු ප්‍රේක්ෂකයින් සිතේ තබාගෙන නිර්මාණය කරන ලදී. එවකට නින්ටෙන්ඩෝ හි සභාපති හිරොෂි යමඋචි විසින් මෙම ව්‍යාපෘතිය පළමු වරට වීඩියෝ ක්‍රීඩා නිර්මාණකරුවෙකු වූ 	ශිගෙරු මියමොතො වෙත පවරන ලදී. මෙම ක්‍රීඩාව මුලින් නිර්මාණය කරන ලද්දේ පොපයි ද සේලර් මෑන් කාටූනයේ චරිත සඳහා ය. නින්ටෙන්ඩෝ හට කාටූනයේ ප්‍රකාශන හිමිකම් ලබා ගැනීමට නොහැකි වූ පසු, ඔවුන් ඔවුන්ගේ මුල් චරිත නිර්මාණය කළහ. මියමොතො පොපයි කාටූනයේ චරිත මෙන්ම, බියුටි ඇන්ඩ් ද බීස්ට් සහ කිං කොං වලින් ආභාෂය ලැබීය. ඔහු චරිත සහ ජවනිකාව සංවර්ධනය කළ අතර ප්‍රධාන ඉංජිනේරු ගුන්පෙයි යොකොයි සමඟ එක්ව ක්‍රීඩාව නිර්මාණය කළේය.

ඇමරිකාවේ නින්ටෙන්ඩෝ කාර්ය මණ්ඩලය මුලදී බියෙන් සිටියද, ඩොංකි කොං විවේචනාත්මක හා වාණිජමය වශයෙන් සාර්ථක වූ අතර, 1981 දී ජපානයේ වැඩිම ආදායමක් උපයාගත් ක්‍රීඩාව සහ 1982 දී එක්සත් ජනපදයේ වැඩිම ආදායමක් උපයාගත් ක්‍රීඩාව බවට පත්විය. ආකේඩ් කැබිනට් වලට අමතරව, ක්‍රීඩාව තවත් වීඩියෝ ක්‍රීඩා කොන්සෝල 19ක නිකුත් කර ඇත.

1983 දී, යුනිවර්සල් ස්ටූඩියෝස් විසින් ඩොංකි කොං චරිතය ඔවුන්ගේ කිං කොං චරිතයේ පිටපතක් බව පවසමින් ඇමරිකානු අධිකරණවල නින්ටෙන්ඩෝට එරෙහිව නඩු පවරන ලදී. අවසානයේදී, මෙම අධිකරණ නඩුව අසාර්ථක වූ අතර නින්ටෙන්ඩෝට ඔවුන්ගේ චරිතය තබා ගැනීමට අවසර දෙන ලදී.

ප්‍රවර්ගය:Webarchive template wayback links
ප්‍රවර්ගය:CS1 ජපන්-භාෂා මූලාශ්‍ර (ja)
ප්‍රවර්ගය:ජපන්-භාෂා පෙළ ඇතුළත් ලිපි